Κλερ Κρώκετ

Η **Κλερ Κρώκετ** (αγγλικά: **Clare Crockett**) SHM, θρησκευτικό όνομα Κλερ Μαρία της Τριάδας και της Καρδιάς της Μαρίας (14 Νοεμβρίου 1982 - 16 Απριλίου 2016) ήταν ιρλανδή Ρωμαιοκαθολική μοναχή και πρώην ηθοποιός από τη Βόρεια Ιρλανδία.

## Πρώτα χρόνια
Η Κλερ Τερέζα Κρώκετ γεννήθηκε στις 14 Νοεμβρίου του 1982 στο Ντέρι της Βόρειας Ιρλανδίας. Ως παιδί της άρεσε η ηθοποία και να περνάει χρόνο με τους φίλους της. Κατά τη διάρκεια της δευτεροβάθμιας εκπαίδευσης της, η Κρώκετ ανέπτυξε ένα ενδιαφέρον για τη λογοτεχνία και το θέατρο, και θεωρούνταν μια ζωηρή μαθήτρια που συχνά έκανε τον γελωτοποιό της τάξης. Στα 14 της εντάχθηκε σε ένα πρακτορείο ηθοποιών και εξασφάλισε τον πρώτο της ρόλο την επόμενη χρονιά. Η Κρώκετ στη συνέχεια εργάστηκε ως ηθοποιός θεάτρου, συγγραφέας και σκηνοθέτρια, και παρουσίασε επίσης προγράμματα για το Channel 4. Έλαβε πρόταση από τη Nickelodeon, την οποία όμως απέρριψε. Κατά τα εφηβικά της χρόνια η Κρώκετ περιέγραφε τον εαυτό της ως «άτακτο παιδί», απολαμβάνοντας τα πάρτι και την κοινωνική ζωή. Από μικρή ηλικία φιλοδοξούσε να γίνει ηθοποιός και το 2002 εμφανίστηκε σε έναν μικρό ρόλο στην ταινία Sunday, μια ταινία για τα γεγονότα της Ματωμένης Κυριακής στο Ντέρι το 1972.

## Κάλεσμα στη θρησκευτική ζωή
Μετά από μια θρησκευτική εμπειρία που βίωσε στην Ισπανία τη Μεγάλη Παρασκευή του 2000, η Κρώκετ ένιωσε ότι καλούνταν στη θρησκευτική ζωή. Τους μήνες που ακολούθησαν έλαβε επιβεβαίωση αυτής της κλήσης, μεταξύ άλλων και από έναν ιερέα στην καθολική Παγκόσμια Ημέρα Νεολαίας του 2000 στην Ιταλία, ο οποίος αφηγήθηκε απρόσμενες λεπτομέρειες από την παιδική της ηλικία. Κατά τη διάρκεια της τελευταίας σχολικής της χρονιάς η Κρώκετ πάλευε ανάμεσα στις κοσμικές φιλοδοξίες της και την αίσθηση της κλήσης της, με τις πρώτες να φαίνεται ότι επικρατούν. Περαιτέρω θρησκευτικές εμπειρίες και η επίμονη ότι είχε μια κλήση τελικά την έπεισαν. Το καλοκαίρι του 2001 επέστρεψε στο μοναστήρι των Υπηρετών Αδελφών του Σπιτιού της Μητέρας (Servant Sisters of the Home of the Mother, S.H.M.) στην Ισπανία, όπου έλαβε το όνομα αδελφή Κλερ Μαρία της Αγίας Τριάδας και της Καρδιάς της Μαρίας.

## Ζωή ως μοναχή
Η Κρώκετ εργάστηκε στην Ισπανία, στις Ηνωμένες Πολιτείες και στον Ισημερινό, ασχολούμενη με τη ποιμαντική φροντίδα, τη διακονία σε νοσοκομεία, τη διδασκαλία και την ιεραποστολική δράση. Γνωστή για τις διαπροσωπικές της δεξιότητες, ήταν ιδιαίτερα αγαπητή στους μαθητές της. Στο πλαίσιο αυτής της εργασίας, η Κρώκετ δάνεισε τη φωνή της στον χαρακτήρα της Lucy στη παιδική σειρά Hi Lucy, η οποία προβαλλόταν στο αμερικανικό ρωμαιοκαθολικό τηλεοπτικό σταθμό EWTN για πολλά χρόνια. Το πρόγραμμα συνέχισε να μεταδίδεται ως Lucy and Friends στα κανάλια της EWTN Europe και Asia-Pacific του EWTN έως τον Μάιο του 2023.

## Θάνατος
μικρογραφία|Ο τάφος της Κλερ Κρώκετ
Στις 16 Απριλίου του 2016, ενώ έπαιζε κιθάρα και τραγουδούσε με σύντροφους της, το σπίτι στο οποίο η Κρώκετ έμενε κατέρρευσε κατά τη διάρκεια μεγάλου σεισμού που συνέβη στον Ισημερινό το 2016. Ανακαλύφθηκε ώρες αργότερα κάτω από τα ερείπια και είχε πεθάνει από πολλαπλά τραύματα στην Πλάγια Πριέτα, μια κοινότητα του Ριοτσίκο, στο Πορτοβιέχο του Ισημερινού.

Τα λείψανά της επαναπατρίστηκαν δύο εβδομάδες αργότερα και τάφηκαν στο νέο τμήμα του κοιμητηρίου της πόλης Ντέρι στην οδό Lone Moor Road. Στην κηδεία της περιγράφηκε ως «εμπνευσμένο παράδειγμα γυναικείας αρετής».

Η ιστορία της Κρώκετ έχει παρουσιαστεί σε διάφορες μορφές. Η ταινία *All or Nothing* καταγράφει τη ζωή της.Το 2020 αποκαλύφθηκε κοντά στο σπίτι της στο Ντέρι μια τοιχογραφία στο μέγεθος σπιτιού προς τιμήν της, και μια αδελφή από το θρησκευτικό της τάγμα δημοσίευσε μια βιογραφία.

## Υπόθεση αγιοκατάταξης
Ένας αριθμός θεραπειών και θαυμάτων που αφορούν τη γονιμότητα λέγεται ότι έχουν αποδοθεί σε εκείνη από ανθρώπους που προσευχήθηκαν ζητώντας τη μεσιτεία της, και ένα άρθρο του 2020 στην εφημερίδα *The Irish Catholic* αναφέρθηκε σε εκκλήσεις να ανακηρυχθεί αγία. Τον Ιανουάριο του 2021 το τάγμα της δήλωσε ότι, παρότι είχαν αρχίσει «να λαμβάνουν μέτρα με σκοπό το άνοιγμα της υπόθεσης» της μακαριοποίησής της, ένα τέτοιο βήμα θα εξαρτιόταν από τις τοπικές εκκλησιαστικές αρχές στον Ισημερινό, όπως ορίζεται στο έγγραφο Sanctorum Mater του 2007 της Καθολικής Εκκλησίας. Στην ίδια δήλωση, το τάγμα χαρακτήρισε ως «ψευδείς ειδήσεις» έναν ισχυρισμό ότι θα άνοιγε υπόθεση οσιοποίησης το 2021, σημειώνοντας ότι η διαδικασία οσιοποίησης δεν αρχίζει πριν περάσουν τουλάχιστον 5 χρόνια από τον θάνατο ενός προσώπου. Το τάγμα εξέδωσε μια ακόμη διευκρινιστική δήλωση τον Σεπτέμβριο του 2021, σημειώνοντας ότι, παρότι «πραγματικά φαίνεται ότι ο Κύριός μας επιτρέπει να μεσιτεύει και να βοηθά ανθρώπους», το να επισκέπτεται κανείς τον τάφο της έναν συγκεκριμένο αριθμό φορών ή να της ζητά βοήθεια «δεν είναι μαγικό». Δήλωσαν ότι ένα αίτημα για τη μεσιτεία της αδελφής Κλερ εξαρτάται από το ίδιο το αίτημα, από την πίστη κάποιου και από το θέλημα του Θεού.

Τον Μάιο του 2023, η αδελφή Κρίστεν Γκάρντνερ δήλωσε ότι είχε διοριστεί υπεύθηνη (postulator) της υπόθεσης οσιοποίησης της αδελφής Κλερ. Είπε ότι η έναρξη της υπόθεσης βρισκόταν σε εξέλιξη και είχε μεταφερθεί στην επισκοπή Αλκαλά δε Χενάρες στην Ισπανία, αφού ελήφθη άδεια από τον επίσκοπο του Πορτοβιέχο, από τη Ρώμη και από τον τοπικό της επίσκοπο. Ανέφερε ότι αυτό έγινε για να διευκολυνθεί η διαδικασία, καθώς η κοινότητά τους έχει την έδρα της στην Ισπανία, αλλά και επειδή η αδελφή Κλερ είχε ζήσει εκεί το μεγαλύτερο μέρος της θρησκευτικής της ζωής.

Το 2024 η Καθολική Εκκλησία ανακήρυξε την αδελφή Κλερ Κρώκετ «Υπηρέτης του Θεού», σε αυτό που ένα άρθρο του BBC News περιέγραψε ως «το πρώτο βήμα προς την επίσημη αναγνώριση της ως αγία».

## Παραπομπές


## Εξωτερικοί σύνδεσμοι
*